
RAPORT

asupra proiectului de Lege privind aprobarea Ordonanţei de urgenţă  a  Guvernului nr.42/2006 pentru completarea Ordonanţei Guvernului nr.11/2004 privind producerea, comercializarea şi utilizarea materialelor forestiere de reproducere 

În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond în procedură de urgenţă cu proiectul de Lege privind aprobarea Ordonanţei de urgenţă  a  Guvernului nr.42/2006 pentru completarea Ordonanţei Guvernului nr.11/2004 privind producerea, comercializarea şi utilizarea materialelor forestiere de reproducere, transmis cu adresa nr.PL.X 603 din 3 iulie 2006 şi înregistrat sub nr.24/447/03.07.2006. 

Ordonanţa vizează reglementarea, în regim de urgenţă, a modului de utilizare a stocului de puieţi dintr-o altă regiune de provenienţă, în campaniile de împăduriri din acest an în zone cu surse deficitare în vederea realizării Programului de împădurire.

 La întocmirea raportului, Comisia a avut în vedere avizul favorabil al Consiliului Legislativ şi avizul favorabil al Comisiei pentru industrii şi servicii.
Proiectul de Lege privind aprobarea Ordonanţei de urgenţă  a  Guvernului nr.42/2006 pentru completarea Ordonanţei Guvernului nr.11/2004 privind producerea, comercializarea şi utilizarea materialelor forestiere de reproducere face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul István Tóke – secretar de stat în cadrul Ministerului Agriculturii, Pădurilor şi Dezvoltării Rurale.

La lucrările comisiei au fost prezenţi 25 de deputaţi, din totalul de 25 membri ai comisiei.

Raportul Comisiei a fost adoptat în unanimitate, în forma prezentată de Senat, în şedinţele din 5,6 şi 7 septembrie 2006.  
Proiectul de Lege a fost adoptat de Senat în şedinţa din 29 iunie 2006.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.
VICEPREŞEDINTE,



SECRETAR,

Dr. Valeriu TABĂRĂ

                     Ioan MUNTEANU

Întocmit: Consilier, dr. Anton Păştinaru 

